A Tanács 249/2002/EK rendelete
(2002. január 21.)
az Európai Gazdasági Közösség és a Bissau-guineai Köztársaság kormánya között létrejött, a Bissau-Guinea partjainál történő halászatról szóló megállapodásban előírt halászati lehetőségek és pénzügyi hozzájárulás 2001. június 16-tól 2006. június 15-ig terjedő időtartamra történő megállapításáról szóló jegyzőkönyv megkötéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére, összefüggésben 300. cikkének (2) bekezdésével és 300. cikke (3) bekezdésének első albekezdésével,
tekintettel a Bizottság javaslatára,
tekintettel az Európai Parlament véleményére [1],
mivel:
(1) Az Európai Gazdasági Közösség és a Bissau-guineai Köztársaság kormánya között létrejött, a Bissau-Guinea partjainál történő halászatról szóló megállapodással [2] összhangban a két fél tárgyalásokat folytatott azzal a céllal, hogy az említett megállapodáshoz mellékelt jegyzőkönyv alkalmazási idejének végén meghatározzák a megállapodásban végrehajtandó módosításokat vagy kiegészítéseket.
(2) E tárgyalások eredményeként 2001. május 30-án egy új, a fenti megállapodásban előírt halászati lehetőségek és pénzügyi hozzájárulás 2001. június 16-tól 2006. június 15-ig terjedő időtartamra történő megállapításáról szóló jegyzőkönyvet parafáltak.
(3) A Közösség érdeke, hogy jóváhagyja az említett jegyzőkönyvet.
(4) Meg kell határozni a halászati lehetőségek tagállamok közötti elosztásának módszerét a halászati megállapodások szerint, a halászati lehetőségek hagyományos elosztása alapján,
ELFOGADTA EZT A RENDELETET:
1. cikk
Az Európai Gazdasági Közösség és a Bissau-guineai Köztársaság kormánya között létrejött, a Bissau-Guinea partjainál történő halászatról szóló megállapodásban előírt halászati lehetőségek és pénzügyi hozzájárulás 2001. június 16-tól 2006. június 15-ig terjedő időtartamra történő megállapításáról szóló jegyzőkönyvet a Közösség nevében a Tanács jóváhagyja.
A jegyzőkönyv szövegét csatolták e rendelethez [3].
2. cikk
A jegyzőkönyvben meghatározott halászati lehetőségeket a következők szerint kell elosztani a tagállamok között:
a) homoki garnélák:
- Olaszország | 3900 BRT |
- Spanyolország | 2400 BRT |
- Portugália | 3050 BRT |
- Görögország | 250 BRT |
b) úszós halak/lábasfejűek:
- Spanyolország | 1870 BRT |
- Olaszország | 500 BRT |
- Görögország | 430 BRT |
c) kerítőhálós tonhalhalászó hajók:
- Spanyolország | 20 hajó |
- Franciaország | 19 hajó |
- Olaszország | 1 hajó |
d) felszíni hosszú horogsoros és horgászbotos hajók:
- Spanyolország | 25 hajó |
- Franciaország | 6 hajó |
- Portugália | 5 hajó |
Amennyiben a fenti tagállamok engedélykérelmei nem merítik ki a jegyzőkönyvben rögzített valamennyi halászati lehetőséget, a Bizottság figyelembe veheti bármely más tagállam engedélykérelmeit is.
3. cikk
Azok a tagállamok, amelyeknek hajói e jegyzőkönyv alapján halászatot folytatnak, az 500/2001/EK bizottsági rendeletben [4] meghatározott rendelkezésekkel összhangban kötelesek értesíteni a Bizottságot a bissau-guineai halászati övezetben kifogott állományok mennyiségéről.
4. cikk
A Tanács elnöke felhatalmazást kap, hogy kijelölje a jegyzőkönyvnek a Közösséget jogilag kötelező aláírására jogosult személyeket.
5. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. január 21-én.